Број: 45/2021

Дана: 11.06.2021. године

СРЕМСКА МИТРОВИЦА

На основу члана 38. Закона о удружењима ( „Сл. гласник РС“, бр.51/2009 и 99/2011-др. закон и 44/2018 ), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“, бр. 16/2018 ) члана 6. став 2. алинеја 2. Одлуке о оснивању друштва са ограниченом одговорношћу „Агенција за рурални развој Града Сремска Митровица“ доо, („Службени лист Града Сремска Митровица“, број: 3/2013, 7/2013, 9/2013 и 1/2017 ), Програма пословања „Агенција за рурални развој Града Сремска Митровица“ доо, Сремска Митровица за 2021. годину („Сл. лист Града Сремска Митровица“ бр. 1/2021 ) и Програма мера подршке за спровођење пољопривредне политике и политике руралног развоја града Сремска Митровица за 2021. годину („Сл. лист Града Сремска Митровица“ бр. 5/2021 ) в.д. директора Агенције за рурални развој града Сремска Митровица, доноси:

**ПРАВИЛНИК О ДОДЕЛИ БЕСПОВРАТНИХ СРЕДСТАВА ЗА РЕАЛИЗАЦИЈУ АКТИВНОСТИ УДРУЖЕЊА ГРАЂАНА У 2021. ГОДИНИ**

**НА ТЕРИТОРИЈИ ГРАДА СРЕМСКА МИТРОВИЦА**

***ОПШТЕ ОДРЕДБЕ***

Члан 1.

Овим Правилником прописује се намена средстава, поступак доделе средстава, критеријуми за доделу средстава и друга питања од значаја за реализацију Финансијског плана „Агенције за рурални развој Града Сремска Митровица“ доо, Сремска Митровица, конто 569 – остали финансијски расходи, а у вези доделе бесповратних средстава удружењима грађана у 2021. години која обављају делатност у области руралног развоја и унапређења пољопривредне производње а који спроводи Агенција за рурални развој града Сремска Митровица ДОО (у даљем тексту: Агенција).

***НАМЕНЕ ЗА КОЈЕ СЕ МОГУ КОРИСТИТИ СРЕДСТВА***

Члан 2.

Средства која се додељују по овом Конкурсу могу се користити за реализацију програмских активности (пројеката) удружења грађана чија реализација утиче на развој локалне руралне економије кроз унапређење примарне пољопривредне производње, прерађивачке делатности и осталих елемената политике руралног развоја, и то за плаћање:

1.Трошкови закупа простора удружења,

2. Трошкови комуникација ( коришћења телефона и интернета),

3.Трошкови канцеларијског материјала,

4. Путних трошкова,

5. Трошкова ангажовања лица у предложеним активностима,

6. Трошкова ангажовања преводилаца,

7. Трошкова закупа сале,

8. Трошкова набавке опреме за удружење,

9. Трошкова израде софтвера и веб сајта удружења,

10. Трошкова издавања, штампања и дистрибуције часописа,

11. Трошкови штампања рекламног материјала,

12. Трошкови одржавања ТВ емисија,

13. Трошкова учешћа на сајмовима,

14. Трошкова организовања манифестације пољопривредног карактера.

Програмска активност из става 1. овог члана нарочито мора да садржи: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле у току реализације програма и укупан број лица који је потребан за извођење програма.

Средства се не могу користити за:

1. организовање игара на срећу;

2. набавку половне опреме;

3. плаћање царине;

4. трошкови плата и накнада члановима удружења.

***КРИТЕРИЈУМИ ЗА ИЗБОР ПРОГРАМА***

Члан 3.

Избор програма који ће се финансирати врши се применом следећих критеријума*:*

1. референце програма: област у којој се реализује програм, дужина трајања програма, број корисника програма, могућност развијања програма и његова одрживост;
2. циљеви који се постижу: обим задовољавања јавног интереса, степен унапређења стања у области у којој се програм спроводи;
3. суфинансирање програма из других извора (сопствени приход, буџет Републике Србије, аутономне покрајне, фондова Европске уније, поклона, донација, легата, кредита... );
4. законитост и ефикасност коришћења средстава и одрживост ранијих програма.

***НАЧИН ДОДЕЛЕ СРЕДСТВА***

Члан 4.

Средства се додељују на основу конкурса који се објављује у недељном листу "Сремске новине", „М новине“ и на интернет страници Агенције [www.arrsm.rs](http://www.arrsm.rs/), Огласној табли Агенције и порталу е-Управа.

***ПРАВО УЧЕШЋА НА КОНКУРСУ И ПОТРЕБНА ДОКУМЕНТАЦИЈА ЗА УЧЕШЋЕ НА КОНКУРСУ***

Члан 5.

Право учешћа на конкурсу имају: удружења грађана са седиштем на територији Града Сремска Митровица чија је делатност у вези са руралним развојем и унапређењем пољопривреде осим удружења која су користила подстицајна средства Града Сремска Митровица (градских управа), а нису оправдала наменско и законито коришћење тих средстава.

***Документација која се подноси на конкурс***:

* читко попуњен образац пријаве са обавезним потписом и печатом подносиоца захтева,
* списак чланова удружења оверен од стране законског заступника удружења, са наведеним именом, презименом, адресом и местом пребивалишта чланова,
* план активности удружења за 2021. годину усвојен од стране надлежног органа удружења;
* детаљан буџет плана активности за 2021. годину;
* фотокопија Решења о упису у Регистар удружења (уколико је удружење већ користило средства Агенције није потребно да уз конкурсну документацију приложи ово решење);
* фотокопија потврде о пореском идентификационом броју (уколико је удружење већ користило средства Агенције није потребно да уз конкурсну документацију приложи ову потврду);
* фотокопија картона депонованих потписа;
* потврду Пореске управе да је подносилац захтева измирио пореске и друге јавне дажбине за 2020. годину;
* фотокопија Статута удружења грађана (уколико је удружење већ користило средства Агенције није потребно да уз конкурсну документацију приложи Статут).
* изјава подносиоца пријаве да по истом основу удружење није остварио подстицаје код другог даваоца средстава, односно да иста намена средстава није предмет другог поступка за коришћење подстицаја.
* изјава подносиоца пријаве о непостојању сукоба интереса и интерни акт о антикорупцијској политици.

Агенција задржава право да од подносиоца пријаве затражи додатну документацију.

***ПОСТУПАЊЕ СА ПРИЈАВАМА***

Члан 6.

Комисија неће узети у разматрање пријаве које су:

- поднете од стране лица која немају право учешћа на конкурсу;

- поднете пре и након истека рока који је прописан Конкурсом.

- поднете од стране удружења грађана која су користила подстицајна средства Града Сремска Митровица (градских управа), а нису оправдала наменско и законито коришћење тих средстава.

***ВРЕМЕНСКИ ОКВИР***

Члан 7.

Подстицајна средства ће се додељивати по пристиглим пријавама, у складу са утврђеним критеријумима до утрошка средстава предвиђених за ове намене, а закључно са 2021. годином.

***ОДЛУЧИВАЊЕ О ДОДЕЛИ СРЕДСТАВА***

Члан 8.

Поднете пријаве разматра Комисија, коју именује в.д. директора Агенције за рурални развој града Сремска Митровица (у даљем тексту: в.д. директора агенције).

Комисија задржава право да од подносиоца пријаве затражи додатне информације у вези с поднетом документацијом, које су неопходне за одлучивање.

Комисија утврђује листу вредновања и рангирања пријављених програма у року који не може бити дужи од 60 дана од дана истека рока за подношење пријава.

Листа вредновања и рангирања објављује се на званичној интернет страници Агенције за рурални развој [www.arrsm.rs](http://www.arrsm.rs) и порталу е-Управе.

Учесници конкурса имају право увида у поднете пријаве и приложену документацију у року од три (3) радна дана од дана објављивања листе.

Учесници конкурса имају право приговора на листу вредновања и рангирања у року од 8 дана од дана њеног објављивања.

О приговору решењем одлучује в.д. директора агенције у року од 15 дана од дана пријема приговора.

Одлуку о избору програма и опредељивању средстава в.д. директора агенције доноси у року од 30 дана од дана истека рока за подношење приговора.

Одлука се објављује на званичној инетрнет страници Агенције и на порталу е-Управе.

Одлуком о додели средстава, утврдиће се појединачни износи средстава по подносиоцу пријаве ком су одобрена средства, а подносиоцима пријаве којима нису одобрена средства навешће се разлози одбијања/одбацивања.

***КРИТЕРИЈУМИ ЗА ДОДЕЛУ СРЕДСТАВА***

Члан 9.

|  |  |
| --- | --- |
| *Тип критеријума за избор* | *Бодови* |

|  |  |
| --- | --- |
| **Број чланова удружења:** |  |
| до 10 чланова | 0 |
| од 11 до 20 чланова | 5 |
| од 21 до 30 чланова | 10 |
| од 31 до 50 чланова | 15 |
| преко 51 члана | 20 |

|  |  |
| --- | --- |
| **Да је удружење активно** |  |
| од 2021. године | 0 |
| од 2020. године | 5 |
| од 2019. године | 10 |
| од 2018. године | 15 |
| од 2017. године и раније | 20 |
| **Организовање манифестација пољопривредног карактера** | 10 |
| **Да удружење има осмишљен квалитетан програм активности који има препознатљив позитиван ефекат на пољопривреду и рурални развој (обим задовољења јавног интереса)** | од 0 до 50 |

Укупно бодова (од 0 до 100)

У разматрање ће се узети у обзир само пријаве са више од 50 бодова.

За пријаве које на основу критеријума за доделу средстава за финансирање удружења имају остварених 50-75 бодова, биће додељена средства у висини до 30% вредности програмских активности удружења, а максимално 50.000,00 динара.

За пријаве које на основу критеријума за доделу средстава за финансирање удружења имају остварених 76-84 бодова, биће додељена средства у висини до 40% вредности програмских активности удружења, а максимално 70.000,00 динара.

За пријаве које на основу критеријума за доделу средстава за финансирање удружења имају остварених 85-100 бодова, биће додељена средства у висини до 50% вредности програмских активности удружења, а максимално 100.000,00 динара.

***УГОВОР О ДОДЕЛИ СРЕДСТАВА***

Члан 10.

Након доношења одлуке о додели средстава в.д. директора у име Агенције закључује са корисником средстава уговор о додели средстава.

Уговором се уређују међусобна права, обавезе и одговорности уговорних страна, а нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненамнеског трошења средстава обезбеђених за реализацију програма, односно за случај неизвршења уговоне обавезе-предмета програма и повраћај неутрошених средстава.

Корисник средстава је дужан да пре склапања уговора Агенцији достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

***ПРАЋЕЊЕ ИЗВРШАВАЊА УГОВОРА***

Члан 11.

Реализацију уговора Агенција спроводи у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“, бр. 16/2018).

Корисник средстава је у ОБАВЕЗИ да након истека уговора, а најкасније до 01.12.2021. године достави КОНАЧНИ наративни и финансијски извештај.

У случају да корисник не поднесе Извештај у предвиђеном року, дужан је да врати средства у буџет Агенције, најкасније до 31.12.2021. године и истовремено губи право да учествује на наредном Конкурсу.

***ЗАВРШНЕ ОДРЕДБЕ***

Члан 12.

Правилник ступа на снагу даном доношења.

Правилник објавити у недељном листу "Сремске новине", „М новине“, на интернет страници „Агенције за рурални развој Града Сремска Митровица“ доо [www.arrsm.rs](http://www.arrsm.rs/) ,Огласној табли Агенције и порталу е-Управе.

в.д. директора

Душица Павловић